ময়মনসিংহের ফুলবাড়িয়া থানার পাহাড় অনন্তপুর গ্রামের মেয়ে শিরিন সুলতানা। বাবা মৃত হায়দার আলী। মা ও দুই ভাইকে নিয়েই তার সংসার। ছোট থেকেই অভাব অনটনে তাদের দিন কাটাতে হয়েছে। তাই বড় কোনো স্বপ্ন দেখার সাহসও পাননি। ২০০৯ সালে যোগ দেন বাংলাদেশ আনসার ব্যাটালিয়নে। আনসারের হয়ে কুস্তি খেলোয়াড়ের তালিকায় নাম লেখান। একই সালে আনসারে ট্যালেন্ট হান্টে জাতীয় মহিলা ফুটবল দলের সাবেক খেলোয়াড় রেহানা পারভীনের চোখে ধরা পড়েন। তারপর কুস্তি খেলোয়াড় হিসেবে নিজেকে অল্প সময়েই ধারালো করে তোলেন। শুরু থেকেই একের পর এক সফলতা ছিনিয়ে আনেন অকপটে। ২০১০ সালে (৫৫ কেজি ওজনে) স্বর্ণ জয় করেন। কুস্তিতে জাতীয় পর্যায়ে ২০১১ ও ২০১২-তেও স্বর্ণ জেতেন। দেশের বাইরে কলকাতায় ২০১৩ সালে জেতেন ইন্দো-বাংলা আন্তঃরেসলিং চ্যাম্পিয়নশিপ। সেখানে দেশের হয়ে স্বর্ণপদক পান।